अनुवाद शब्द की व्युत्पत्ति संस्कृत के 'वद' धातु में 'अनु' उपसर्ग लगाने से हुई है, जिसका अर्थ है - कही गई बातों को दोबारा कहना। कालांतर में किसी एक भाषा के पाठ को दूसरी भाषा में परिणत करने की कला को अनुवाद कहा जाने लगा। किसी भाषा के अवतरण का किसी अन्य भाषा में अनुवाद करना वास्तव में एक कला है। ऐसा इसलिए, क्योंकि अनुवाद शब्द या वाक्य के मूल भाव को अपने अंदर समाहित करता है। अनुवाद के दौरान अक्सर हम शब्दों या वाक्यों के अनुवाद को अधिक महत्त्व देने की गलती कर बैठते हैं और ऐसे में कभी-कभी मूल पाठ के भाव की अभिव्यक्ति नहीं हो पाती है।